CDVI.  Privilegium ecclesiae canonicorum B. Mariae in Raitenbuch, Frisengensis dioecesis sub Regula S. Augustini.   (Anno 1150, Nov. 26.) [HUND.,  Metropol. Salisburg.,  III, 145.]
EUGENIUS episcopus, servus servorum Dei, dilecto filio OTTONI praeposito canonicae B. Mariae quae in loco Raitenbuch sita est, ejusque fratribus tam praesentibus quam futuris, canonicam vitam professis, in perpetuum. Amen.
Commissae nobis apostolicae sedis hortatur auctoritas, ut locis et personis ipsius auxilium devotione debita implorantibus, tuitionis praesidium impendere debeamus: quia sicut injusta poscentibus nullus est tribuendus effectus, ita legitima et justa postulantium non est differenda petitio, praesertim eorum qui cum honestate vitae et laudabili morum compositione gaudent omnipotenti Deo deservire. Eapropter, dilecte in Domino fili Otto praeposite, tuis justis postulationibus debita benignitate gratum impertientes assensum, praefatam B. Mariae ecclesiam, cui, Deo auctore, praeesse dignosceris, praedecessoris nostri felicis memoriae papae Urbani vestigiis inhaerentes, sub beati Petri et nostra protectione suscipimus, et praesentis scripti privilegio communimus, imprimis siquidem statuentes, ut ordo canonicus, qui in eadem ecclesia secundum Deum et beati Augustini Regulam noscitur institutus, perpetuis ibidem temporibus inviolabiliter conservetur. Praeterea quascunque possessiones, quaecunque bona eadem ecclesia impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. Obeunte vero te, nunc ejusdem loci praeposito, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu, vel fratrum pars consilii sanioris, elegerint. Consecrationes altarium sive basilicarum, ordinationes clericorum, chrisma, oleum sanctum, et caetera, ab episcopo Frisingensi, in cujus dioecesi estis, accipietis; si tamen catholicus est, et gratiam atque communionem apostolicae sedis habuerit, et ea gratis ac sine pravitate impendere voluerit; alioquin liceat vobis catholicum quem volueritis, adire antistitem, et ab eo consecrationum sacramenta suscipere, vel ad sedem apostolicam recurrere; qui fultus apostolica auctoritate sine ambiguitate postulata concedat. Prohibemus quoque, ut nulli fratrum vestrorum post factam in eodem loco professionem absque praepositi sui licentia fas sit e claustro discedere, discedentem vero absque communium litterarum cautione nullus audeat retinere. Porro decimas novalium ejusdem canonicae ad eamdem pertinere sanximus; salvo vicinarum jure ecclesiarum. Advocatum praeterea, sive protectorem illustrem vestrum Welfonem vobis concedimus, et ejus post eum filios, si ejusmodi, Deo praestante, fuerint ut ecclesiae vestrae utiles, et paternae institutionis existant, exsecutores; sin autem, erit vestri arbitrii quem volueritis eligere vestrae ecclesiae idoneum protectorem, qui sine lucri saecularis exactione id divinae virtutis strenue ac reverenter exhibeat. Decernimus ergo ut nulli omnino hominum liceat praefatam canonicam temere perturbare aut ejus possessiones auferre, vel ablatas retinere, minuere, vel temerariis vexationibus fatigare; sed omnia integra conserventur eorum, pro quorum gubernatione et sustentatione concessa sunt usibus omnimodis profutura. Ad indicium autem perceptae hujus a Romana Ecclesia libertatis per annos singulos ad nostrum nostrorumque successorum usum quotidianum albam lineam et stolam nobis nostrisque successoribus persolvetis. Si quis igitur in futurum, archiepiscopus, episcopus, imperator, aut rex, princeps aut dux, comes aut vicecomes, judex, aut quaelibet persona potens aut impotens nostri privilegii paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen.Ego Rolandus diac. card. Sanctorum Cosmae et Ego Eugenius Catholicae Ecclesiae episcopus ss Ego Ubaldus presb. card. tit. S. Praxedis ss. Ego Albanus episcopus ss. Ego Octavianus diac. card. S. Nicolai ss. Ego Julius presb. card. S. Marcelli ss. Damiani ss. Ego Jordanus presb. card. tit. S. Susannae. Datum Ferentini, per manum Bosonis sanctae Romanae Ecclesiae scriptoris, VI Kalend. Decembris, indictione XIV, Incarnationis Dominicae anno 1150, pontificatus vero domni Eugenii papae III anno VI.